**Υπογραφή Μνημονίου Συνεργασίας μεταξύ του Οργανισμού Πνευματικής Ιδιοκτησίας και του ΕΚΤ**Στόχος είναι η υλοποίηση κοινών δράσεων με επίκεντρο   
την πνευματική ιδιοκτησία και τα δεδομένα

Μνημόνιο Συνεργασίας μεταξύ του Οργανισμού Πνευματικής Ιδιοκτησίας (ΟΠΙ) και του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ) υπεγράφη την Τετάρτη 4 Ιουνίου 2025 σε εγκάρδιο κλίμα στα γραφεία του ΟΠΙ. Το Μνημόνιο υπέγραψαν ο Πρόεδρος του ΟΠΙ, κ. Παναγιώτης Τσίρης, και ο Διευθυντής του ΕΚΤ, Δρ Κυριάκος Τολιάς, παρουσία της Aν. Διευθύντριας του ΟΠΙ, κας Μαρίας-Δάφνης Παπαδοπούλου, καθώς και στελεχών των δύο οργανισμών.

Ο Πρόεδρος και η Aν. Διευθύντρια του ΟΠΙ, αφού καλωσόρισαν τους εκπροσώπους του ΕΚΤ, τόνισαν ότι προσδοκούν μια αγαστή συνεργασία προς όφελος της εν γένει επιστημονικής τους δράσης μέσω της ανταλλαγής εμπειριών και τεχνογνωσίας και εξήραν τη σημασία της συνεργασίας μεταξύ των δύο φορέων, αντικείμενο της οποίας είναι, μεταξύ άλλων, η προώθηση της θεσμικής αποστολής τους στην ελληνική κοινωνία. Ακολούθως, η κα Μαρία Δάφνη Παπαδοπούλου, Aν. Διευθύντρια του ΟΠΙ, ενημέρωσε τους εκπροσώπους του ΕΚΤ για τις ποικίλες δράσεις, πρωτοβουλίες και τα πεπραγμένα του ΟΠΙ, αναφέροντας, μεταξύ άλλων, τις αρμοδιότητές του.

Από την πλευρά του ΕΚΤ, ο Διευθυντής Δρ Κυριάκος Τολιάς δήλωσε, *«Πρόκειται για μια εμβληματική συνεργασία που συνδέει δύο κρίσιμους τομείς: την πνευματική ιδιοκτησία και τα δεδομένα. Στο ΕΚΤ, με αίσθημα ευθύνης, εξετάζουμε σφαιρικά όλες τις διαστάσεις κάθε ζητήματος - τεχνολογικές, νομικές, κοινωνικές. Η τεχνητή νοημοσύνη και η αξιοποίηση των δεδομένων συνδέονται στενά με την ανάγκη προστασίας των πνευματικών δικαιωμάτων, ιδιαίτερα σε περιεχόμενο επιστήμης και πολιτισμού. Σε αυτό το σημείο, η συμβολή του ΟΠΙ είναι καθοριστική. Εμείς διαθέτουμε την τεχνογνωσία και τα δεδομένα, ενώ ο ΟΠΙ τη γνώση του νομοθετικού πλαισίου και της διαχείρισης της πνευματικής ιδιοκτησίας. Η συνέργεια αυτή θα είναι μόνο επωφελής για όλους».*

Οι δύο φορείς συμφώνησαν να συνεργαστούν για τον από κοινού σχεδιασμό και ανάπτυξη των παρακάτω ενδεικτικών ενεργειών:

* Επικοινωνία και ανταλλαγή τεχνογνωσίας και πληροφοριών σε θέματα κοινού ενδιαφέροντος των δύο οργανισμών
* Υλοποίηση κοινών πρωτοβουλιών, όπως ημερίδων, σεμιναρίων και εκδηλώσεων ενημέρωσης, ευαισθητοποίησης και διάχυσης αποτελεσμάτων
* Αναζήτηση χρηματοδότησης για την υλοποίηση κοινών δραστηριοτήτων που προωθούν τον σκοπό του Μνημονίου Συνεργασίας
* Διερεύνηση νέων πεδίων συνεργασίας και δυνατοτήτων από κοινού συμμετοχής σε εθνικά και ευρωπαϊκά προγράμματα ή δίκτυα συνεργασίας που υποστηρίζουν τους στόχους των δύο οργανισμών.

Η συνεργασία ΟΠΙ και ΕΚΤ θέτει τις βάσεις για την αξιοποίηση των δυνατοτήτων των δύο φορέων σε ένα ευρύ φάσμα θεμάτων, με έμφαση στην πνευματική ιδιοκτησία, την καινοτομία και τη γνώση.

**Οργανισμός Πνευματικής Ιδιοκτησίας (ΟΠΙ)**

Ο Οργανισμός Πνευματικής Ιδιοκτησίας (ΟΠΙ) (www.opi.gr) είναι Νομικό Πρόσωπο Ιδιωτικού Δικαίου που εποπτεύεται από το Υπουργείο Πολιτισμού. Κύριος σκοπός του ΟΠΙ είναι η προστασία των δημιουργών και των δικαιούχων συγγενικών δικαιωμάτων, η μέριμνα για την εφαρμογή του Ν. 2121/1993 και των διεθνών συμβάσεων, η εποπτεία των οργανισμών συλλογικής διαχείρισης και η νομοπαρασκευαστική εργασία σε θέματα πνευματικής ιδιοκτησίας και συγγενικών δικαιωμάτων. Ο ΟΠΙ στο πλαίσιο των αρμοδιοτήτων του ασχολείται με κάθε πρόβλημα που εμφανίζεται στο χώρο της πνευματικής ιδιοκτησίας και των συγγενικών δικαιωμάτων, εκπροσωπεί την Ελλάδα στους αρμόδιους διεθνείς οργανισμούς, καθώς και στα Όργανα της Ευρωπαϊκής Ένωσης.

Ο ΟΠΙ στο πλαίσιο του σκοπού και της άσκησης των αρμοδιοτήτων του συμβάλλει στην προαγωγή της δημιουργικότητας και του πολιτισμού. Διοργανώνει, επίσης, σεμινάρια για την επιμόρφωση και ενημέρωση των δικαστών, δικηγόρων, διοικητικών υπαλλήλων, δημιουργών, δικαιούχων συγγενικών δικαιωμάτων, φοιτητών και σπουδαστών για θέματα πνευματικής ιδιοκτησίας και συγγενικών δικαιωμάτων και παρέχει πληροφορίες σχετικά με τα θέματα αυτά.

**Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)**

Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ) (www.ekt.gr), είναι Νομικό Πρόσωπο Ιδιωτικού Δικαίου μη κερδοσκοπικού χαρακτήρα και εποπτεύεται από το Υπουργείο Ψηφιακής Διακυβέρνησης. Το ΕΚΤ είναι Επιστημονική Υποδομή Εθνικής Χρήσης και Εθνική Αρχή του Ελληνικού Στατιστικού Συστήματος και ανήκει στους ερευνητικούς και τεχνολογικούς φορείς της χώρας. Με σύγχρονες τεχνολογικές υποδομές, υψηλή τεχνογνωσία και άρτια εκπαιδευμένο προσωπικό, το ΕΚΤ έχει ως θεσμικό ρόλο τη συλλογή, συσσώρευση, τεκμηρίωση, διάθεση για περαιτέρω χρήση και μακροχρόνια διατήρηση του έγκριτου ψηφιακού περιεχομένου και των δεδομένων που παράγονται από την ελληνική επιστημονική, ερευνητική και πολιτιστική κοινότητα.

Επίσης, στους ρόλους του εντάσσονται: η παραγωγή ευρωπαϊκών και εθνικών στατιστικών για Έρευνα, Ανάπτυξη, Καινοτομία, Ψηφιακό Μετασχηματισμό, η ενίσχυση της αξιοποίησης των αποτελεσμάτων της έρευνας και η προώθηση της καινοτομίας και του ψηφιακού μετασχηματισμού για τη μεταρρύθμιση του δημόσιου τομέα, την οικονομική ανάπτυξη και την επίλυση κοινωνικών προβλημάτων.

**Επικοινωνία για δημοσιογράφους**Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)  
Μαργαρίτης Προέδρου | Τ: 210 220 4941, E: [mproed@ekt.gr](mailto:mproed@ekt.gr)